RESOLUCIÓN do 17 de outubro de 2016, da Dirección Xeral de Gandaría, Agricultura e Industrias Agroalimentarias, pola que se dá publicidade á concesión das axudas da convocatoria do ano 2016 á nova participación de agricultores en réximes de calidade, no marco do Programa de desenvolvemento rural para Galicia 2014-2020, ao abeiro da Orde do 22 de marzo de 2016.
Consellería do Medio Rural — III. Outras disposicións — 24/10/2016

Mediante a Orde do 22 de marzo de 2016 (DOG núm. 66, do 7 de abril), a Consellería do Medio Rural publicou a convocatoria das axudas á nova participación de agricultores en réximes de calidade, no marco do Programa de desenvolvemento rural para Galicia 2014-2020.
O artigo 9, punto 6, da Orde do 22 de marzo dispón que todas as resolucións serán notificadas de acordo co establecido no artigo 59.6.b) da Lei 30/1992, do 26 de novembro, de réxime xurídico das administracións públicas e do procedemento administrativo común. De conformidade co establecido en dito artigo, a notificación realizarase mediante a publicación no
Diario Oficial de Galicia
.
Por outra banda, mediante a Orde da Consellería do Medio Rural do 17 de novembro de 2015 delegouse na directora xeral de Gandaría Agricultura e Industrias Agroalimentarias da dita consellería a potestade para resolver os procedementos de concesión de axudas e subvencións que se tramiten no ámbito das súas competencias.
De acordo co anterior, con data do 17 de outubro de 2016, a directora xeral de Gandaría Agricultura e Industrias Agroalimentarias da Consellería do Medio Rural asinou a resolución de concesión das axudas aprobadas para a convocatoria 2016 ao abeiro da mencionada Orde do 22 de marzo de 2016.
Por todo o anterior, resolvo dar publicidade á Resolución desta Dirección Xeral de Gandaría Agricultura e Industrias Agroalimentarias do 17 de outubro de 2016 pola que se conceden as axudas á nova participación de agricultores en réximes de calidade para a convocatoria 2016, que se transcribe a continuación:
Resolución de concesión das axudas á nova participación de agricultores en réximes de calidade para a convocatoria 2016.
Base legal:
Orde do 22 de marzo de 2016, da Consellería do Medio Rural, pola que se establecen as bases reguladoras das axudas á nova participación de agricultores en réximes de calidade, cofinanciadas co Fondo Europeo Agrícola de Desenvolvemento Rural (Feader) no marco do Programa de desenvolvemento rural para Galicia 2014-2020, e se convocan estas axudas para o ano 2016 (DOG núm. 66, do 7 de abril).
Unha vez emitido o informe da Subdirección Xeral de Industrias e Calidade Agroalimentaria,
1. Aprobar as axudas económicas a favor dos solicitantes que se relacionan no anexo I, Solicitudes aprobadas, desta resolución ordenados alfabeticamente e agrupados polo réxime de calidade diferenciada en que participan.
Estas axudas outórganse de acordo co artigo 5 da Orde do 22 de marzo, en réxime de concorrencia competitiva e segundo os criterios de puntuación definidos no citado artigo, acadando o 100 % dos gastos subvencionables realizados e imputados a campaña anual que comprende o período que vai do 18 de novembro de 2015 ata o 31 de maio de 2016, sen superar os 3.000 euros anuais por explotación.
As subvencións concedidas faranse efectivas con cargo a aplicación 13.03.713D.770.01, cunha dotación de 187.000,00 euros.
Esta aprobación comporta unha asignación do crédito establecido por un importe de 25.312,60 euros (vinte e cinco mil trescentos doce euros con sesenta céntimos).
As presentes axudas concédense en virtude da medida 3.1, apoio á nova participación de agricultores en réximes de calidade, do Programa de desenvolvemento rural para Galicia 2014-2020, cofinanciado con fondos Feader.
O pagamento desta subvención quedará condicionado a que, sen superar a data límite do 20.10.2016, os beneficiarios indicados no anexo I desta resolución efectúen o pagamento da cota de control e/ou inscrición e/ou participación no programa de calidade diferenciada correspondente.
Os beneficiarios terán ata o día 14.11.2016, inclusive, para presentar a seguinte documentación xustificativa:
– Solicitude de pagamento (anexo VI da Orde do 22 de marzo de 2016, Solicitude de pagamento para axudas á nova participación de agricultores en réximes de calidade).
– Xustificantes dos gastos efectuados: facturas orixinais e copias ou documento de valor probatorio equivalente, cunha relación numerada delas, así como a documentación que acredite o seu pagamento.
2. Denegar as axudas económicas dos solicitantes que se relacionan no anexo II, Solicitudes denegadas, desta resolución ordenados alfabeticamente e agrupados polo réxime de calidade diferenciada en que participan.
Contra esta resolución, que esgota a vía administrativa, poderá a persoa interesada interpoñer recurso potestativo de reposición ante a conselleira do Medio Rural no prazo dun mes contado a partir do día seguinte ao da publicación desta resolución no
Diario Oficial de Galicia
, ao abeiro dos artigos 123 e 124 da Lei 39/2015, do 2 de outubro, do procedemento administrativo común das administracións públicas, ou ben directamente recurso contencioso-administrativo ante o órgano xurisdicional competente no prazo de dous meses desde a mesma data, de acordo co previsto na Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 17 de outubro de 2016
Listaxe de beneficiarios que participan no réxime de calidade xestionado
polo Consello Regulador da Agricultura Ecolóxica de Galicia
Listaxe de beneficiarios que participan no réxime de calidade xestionado
polo Consello Regulador da IXP Faba de Lourenzá
Listaxe de beneficiarios que participan no réxime de calidade xestionado
polo Consello Regulador da IXP Grelos de Galicia
Listaxe de beneficiarios que participan no réxime de calidade xestionado
polo Consello Regulador da IXP Mel de Galicia
Listaxe de beneficiarios que participan no réxime de calidade xestionado
polo Consello Regulador da IXP Ternera Gallega
Listaxe de solicitudes denegadas de produtores que participan no réxime de calidade xestionado
polo Consello Regulador da Agricultura Ecolóxica de Galicia
Listaxe de solicitudes denegadas de produtores que participan no réxime de calidade diferenciada xestionado
polo Consello Regulador da IXP Mel de Galicia
Listaxe de solicitudes denegadas de produtores que participan no réxime de calidade diferenciada xestionado
polo Consello Regulador da IXP Ternera Gallega